CELEX: 32020D0121
Language: hu
Date: 2020-01-28 00:00:00
Title: A Tanács (EU) 2020/121 Határozata (2020. január 28.) az Egyesült Királysággal foglalkozó, a Tanács Főtitkársága által elnökölt munkacsoport létrehozásáról, és az (EU) 2017/900 határozat hatályon kívül helyezéséről

29.1.2020   
               
               
                  HU
               
               
                  Az Európai Unió Hivatalos Lapja
               
               
                  LI 23/1
               
            
         A TANÁCS (EU) 2020/121 HATÁROZATA
         (2020. január 28.)
         az Egyesült Királysággal foglalkozó, a Tanács Főtitkársága által elnökölt munkacsoport létrehozásáról, és az (EU) 2017/900 határozat hatályon kívül helyezéséről
         AZ EURÓPAI UNIÓ TANÁCSA,
         tekintettel az Európai Unióról szóló szerződésre,
         tekintettel az Európai Unió működéséről szóló szerződésre és különösen annak 240. cikke (3) bekezdésére,
         tekintettel a Tanács elnökségének gyakorlásáról szóló, 2009. december 1-jei 2009/881/EU európai tanácsi határozatra (1) és különösen annak 4. cikkére,
         mivel:
         
                     (1)
                  
                  
                     Az Európai Tanács 2017. március 29-én kézhez kapta az Egyesült Királyságnak az Európai Unióból való kilépésre irányuló szándékáról szóló bejelentést, amellyel az Egyesült Királyság megindította az Európai Unióról szóló szerződés (EUSZ) 50. cikke szerinti eljárást. Az (EU) 2017/900 tanácsi határozat (2) létrehozta az EUSZ 50. cikkével foglalkozó, a Tanács Főtitkársága által vezetett ad hoc munkacsoportot, hogy az segítse a tagállamok kormányai állandó képviselőinek bizottságát (Coreper) és a Tanácsot az Egyesült Királyságnak az Unióból való kilépéséhez kapcsolódó valamennyi kérdésben.
                  
               
                     (2)
                  
                  
                     2019. december 13-án az Európai Tanács következtetéseket fogadott el, amelyben megállapította, hogy az Európai Tanács ülései között az Általános Ügyek Tanácsa és a Coreper – egy e célra létrehozott munkacsoport segítségével – biztosítja, hogy a tárgyalások az Európai Tanács által elfogadott általános álláspontoknak és elveknek, továbbá a Tanács tárgyalási megbízásának megfelelően folyjanak, valamint szükség szerint olyan további iránymutatást nyújt, amely teljes mértékben megfelel az Unió érdekeinek és annak a célnak, hogy olyan eredményt kell elérni, amely minden tagállam számára igazságos és méltányos, és polgáraink érdekeit szolgálja.
                  
               
                     (3)
                  
                  
                     2020. január 24-én aláírásra került a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről rendelkező megállapodás (a továbbiakban: a kilépésről rendelkező megállapodás) (3). E folyamat eredményeképpen lehetővé válik a kilépésről rendelkező megállapodásnak a közeljövőben történő megkötése és az Egyesült Királysággal kialakítandó jövőbeli kapcsolatokról szóló tárgyalások megkezdése.
                  
               
                     (4)
                  
                  
                     Ezért létre kell hozni az Egyesült Királysággal foglalkozó munkacsoportot (a továbbiakban: az Egyesült Királysággal foglalkozó munkacsoport), amely az EUSZ 50. cikkével foglalkozó ad hoc munkacsoport helyébe lép. Az Európai Tanács 2019. december 13-i következtetéseivel összhangban az Egyesült Királysággal foglalkozó munkacsoport lesz az Európai Unió működéséről szóló szerződés 218. cikkének (4) bekezdése szerinti azon különbizottságként kijelölve, amellyel egyeztetve az Egyesült Királysággal kialakítandó jövőbeli kapcsolatokról szóló tárgyalásokat le kell folytatni azt követően, hogy a Tanács az Egyesült Királysággal az Unióból való kilépését követően az Unióval kialakítandó kapcsolatokról folytatandó tárgyalások megnyitásáról határoz.
                  
               
                     (5)
                  
                  
                     Az Egyesült Királysággal foglalkozó munkacsoport elnöki tisztét a féléves elnökségnek kell ellátnia. Kivételesen az Egyesült Királysággal foglalkozó munkacsoportot 2020. december 31-ig a Tanács Főtitkárságának kell elnökölnie.
                  
               
                     (6)
                  
                  
                     Az Egyesült Királysággal foglalkozó munkacsoportnak az azt követő naptól kell megkezdenie a működését, amikor az EUSZ 50. cikkének (3) bekezdése alapján a Szerződések az Egyesült Királyságra többé nem alkalmazandók. Az Egyesült Királysággal foglalkozó munkacsoportnak segítenie kell a Corepert és a Tanácsot az Egyesült Királysággal kialakítandó kapcsolatokkal összefüggő valamennyi kérdésben. Az Egyesült Királysággal foglalkozó munkacsoportnak különösen segítenie kell a Corepert és a Tanácsot a jövőbeli kapcsolatokról szóló tárgyalások során, valamint a kilépésről rendelkező megállapodás végrehajtásával kapcsolatos kérdésekben. Ezenfelül az Egyesült Királysággal foglalkozó munkacsoportnak segítenie kell a Corepert és a Tanácsot az Egyesült Királyság kilépésének következményeivel kapcsolatos kérdésekben.
                  
               
                     (7)
                  
                  
                     Helyénvaló úgy rendelkezni, hogy az Egyesült Királysággal foglalkozó munkacsoport elnöki tisztével kapcsolatos rendelkezéseket felül kell vizsgálni. Az említett felülvizsgálatot kellő időben – de mindenképpen legkésőbb 2020. november 30-ig – el kell végezni, hogy az ne akadályozza a soron következő elnökség zökkenőmentes előkészítését.
                  
               
                     (8)
                  
                  
                     Az (EU) 2017/900 határozatot hatályon kívül kell helyezni,
                  
               ELFOGADTA EZT A HATÁROZATOT:
         
            1. cikk
            Létrejön az Egyesült Királysággal foglalkozó munkacsoport.
         
         
            2. cikk
            Az Egyesült Királysággal foglalkozó munkacsoportnak segítenie kell a Corepert és a Tanácsot az Egyesült Királysággal kialakítandó kapcsolatokkal összefüggő valamennyi kérdésben.
         
         
            3. cikk
            Az (EU) 2017/900 határozat hatályát veszti.
         
         
            4. cikk
            Az Egyesült Királysággal foglalkozó munkacsoport elnöki tisztét a féléves elnökség látja el.
         
         
            5. cikk
            Az elnöki tiszttel kapcsolatos, a 4. cikkben foglalt rendelkezésektől eltérve, az Egyesült Királysággal foglalkozó munkacsoportot 2020. december 31-ig a Tanács Főtitkársága elnökli.
         
         
            6. cikk
            Az Egyesült Királysággal foglalkozó munkacsoport elnöki tisztével kapcsolatos rendelkezéseket legkésőbb 2020. november 30-ig felül kell vizsgálni.
         
         
            7. cikk
            Ez a határozat az azt követő napon lép hatályba, amikor az EUSZ 50. cikkének (3) bekezdése alapján a Szerződések az Egyesült Királyságra többé nem alkalmazandók.
         
         
            Ezt a határozatot az Európai Unió Hivatalos Lapjában ki kell hirdetni.
            Kelt Brüsszelben, 2020. január28-án.
            
               
                  a Tanács részéről
               
               
                  az elnök
               
               A. METELKO-ZGOMBIĆ
            
         
         
            (1)  HL L 315., 2009.12.2., 50. o.
         
         
            (2)  A Tanács (EU) 2017/900 határozata (2017. május 22.) az EUSZ 50. cikkével foglalkozó, a Tanács Főtitkársága által vezetett ad hoc munkacsoport létrehozásáról (HL L 138., 2017.5.25., 138. o.).
         
            (3)  HL C 384. I, 2019.11.12., 1. o.